ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་དང་པོ།
རྒྱལ་ཀུན་མཁྱེན་རབ་དམར་སེར་ལི་ཁྲིའི་ཁམས།། ས་ཁྱོན་འགྲམ་པའི་ཐིག་ལེར་བརྡལ་མཛད་པའི།། འཇམ་མགོན་རྒྱལ་བ་གཉིས་པ་ཙོང་ཁ་པས།། རིགས་ཀྱི་སྤོབས་པ་བུ་ཡི་སྙིང་ལ་སྩོལད།། དེ་ཡང་རང་ཅག་གི་འདྲེན་མཆོག་རྗེ་བཙུན་བླ་མ་དམ་པ་འདི་ཉིད་གང་དུ་འཁྲུངས་པའི་ཡུལ་ནི་རྒྱ་ཆེར་རོལ་པའི་མདོ་ལས། བྱང་ཆུབ་སེམས་དཔའ་སེམས་དཔའ་ཆེན་པོ་ཤར་ལུས་འཕགས་པོར་མི་སྐྱེ། ནུབ་བ་ལང་སྤྱོད་དུ་མི་སྐྱེ། བྱང་སྒྲ་མི་སྙན་དུ་མི་སྐྱེ། ལྷོ་འཛམ་བུ་གླིངཁོ་ནར་སྐྱེའོ།།ཞེས་རྒྱལ་སྲས་བདག་ཉིད་ཆེན་པོ་རྣམས་གཞན་དོན་དུ་དམ་པའི་ཆོས་ཚུལ་སྤེལ་བ་དང་རང་གི་རླབས་པོ་ཆེ་ཚོགས་གཉིས་ཡོངས་སུ་རྫོགས་པའི་ཆེད་གླིང་བཞི་ལས་འཛམ་གླིང་ཁོ་ན་སྐྱེ་བ་མངོན་པར་སྐྱེ་བར་བཞེད་ཅིང། ཛམུྦ་ན་དཱའི་ལྷོ་གླིང་འདི་ཉིད་ལ་ཡང་བཙན་པོའི་འཛམ་གླིང་རྒྱལ་བཤད་ལས་འབྱུང་བ་ལྟར། འཛམ་གླིང་དུམ་དྲུག་བགོས་པའི་དབུས་འགྱུར་རྡོ་རྗེགདན་ནས་བརྩིས་པའི་བྱང་ཕྱོགས་ལྷུན་སྟུག་གངས་ཀྱི་རི་བོ་ཏི་སི་དང། གངས་མཐོན་མཐིང་རྒྱལ་མོ། གངས་དཀར་ཤ་མེད། གཉན་ཆེན་ཐང་ལྷ། ཡར་ལྷ་ཤམ་པོ། གནས་ཆེན་ཙ་རི་ཏྲ། གནོད་སྦྱིན་གངས་བཟང། རོང་བཙན་ཁ་བ་དཀར་པོ། མི་ཉག་གངས་དཀར་རི་བོ། ཤར་སྟོད་ཁ་བ་ལང་རི། ཨ་མྱེས་རྨ་ཆེན་སྤོམ་ར་སོགས་མཐོ་ཞིང་བརྗིད་ཆགས་ལྡན་པའི་གངས་རི་ར་བས་ཕྱོགས་མཚམས་ཀུན་ནས་ཡོངས་སུ་བསྐོར་བ། ཆོས་མངོན་པ་མཛོད་ལས་མ་དྲོས་པ་ཞེས་བསྔགས་པ་བརྗོད་པ་མ་ཕམ་གཡུ་མཚོ་དང༌། ཡར་འབྲོག་གཡུ་མཚོ། བྱང་གི་གནམ་མཚོ། རྒྱལ་གྱི་ལྷ་མོ་བླ་མཚོ། མཚོ་ཁྲི་ཤོར་རྒྱལ་མོ་སོགས་ཆེ་ཆུང་གཅིག་ཏུ་མ་ངེས་པའི་མཚོ་དང༌། མཚེའུ་དུ་མ་ཕྱོགས་དང་མཚམས་རྣམས་སུ་གནམ་སྔོན་བཞུས་པའི་ཁུ་བ་ལྟར་འཁྱྀལ་བ་སྟོད་ཀྱི་མ་ཕམ་གཡུ་མཚོ་ལས་སི་ཏཱ་དང༌། སིནྡྷྀ། པཀྵི། གངྒཱ་སྟེ་ཆུ་བོ་ཆེན་པོ་བཞི་དལ་གྱིས་འབབ་ཅིང༌། སྨད་ཀྱི་གདང་ལ་རིགས་རྒྱུད་ནས་རྒྱལ་མོ་དངུལ་ཆུ་དང༌། རྫ་ཆུ། འབྲི་ཆུ་གསུམ། མཚོ་སྐྱ་རིང་སོྔ་རིང་གཉིས་ལས་རྨ་ཆུ་སྟེ་སྨད་ཀྱི་ཆུ་བོ་ཆེན་པོ་བཞི་ལ་ཆུ་ཕྲན་དུ་མ་འདུས་ནས་འབབ་པ། གཞན་ཡང་སྤང་རི་དང་རྫ་རི། ནགས་རི་རྣམས་སུ་རྩི་ཤིང་མེ་ཏོག་སྣ་ཚོགས་དང༌། ལྗོན་ཤིང་སྣ་ཚོགས་པའི་ནགས་ཀླུང་དང་སྨན་སྣ། ས་འོག་གཏེར་གྱི་ཁྱད་པ་དུ་མས་ཕྱུག་པ་དང༌། མཁའ་དབུགས་གཙང་ཞིང་གནམ་གཤིས་བསིལ་བ། འབྱུང་བཞི་མཉམ་ཞིང་བག་ཕེབས་པས་འཛམ་གླིང་གི་ཡུལ་གྲུ་གཞན་ལས་ཤིན་ཏུའང་ཁྱད་པར་འཕགས་པ་བོད་ཅེས་བྱ་བ་སྟེ། དཀོན་མཆོག་འབངས་ཀྱི་སྐྱེས་རབས་ལས། ཤར་རྡོ་རྗེ་གདན་གྱི་བྱང་ཕྱོགས་ན།། གནས་པུར་རྒྱལ་བོད་ཅེས་བྱ་བ་ཡོད།། རི་མཐོན་པོ་གནམ་གྱི་ཀ་བ་ཡོད།། མཚོ་དམའ་པོ་གཡུ་ཡི་མཎྜལ་ཡོད།། གངས་དཀར་པོ་ཤེལ་གྱི་མཆོད་རྟེན་ཡོད།། སྤང་སེར་པོ་གསེར་གྱི་གུར་ཁང་ཡོད།། དྲི་ཞིམ་པོ་སྨན་གྱི་གདུག་སྤོས་ཡོད།། སྟོན་བཀྲ་བ་གསེར་གྱི་མེ་ཏོག་ཡོད།། དབྱར་བཀྲ་བ་གཡུ་ཡི་མེ་ཏོག་ཡོད།། ཅེས་དང༌། བལ་བཟའ་ཁྲི་བཙུན་བོད་དུ་འགྲོ་ཁར་ཡབ་ཀྱིས་བརྩལ་བའི་བསླབ་བྱ་ལས། བོད་ཅེས་བྱ་བའི་ཁྱད་པ་འཕགས་པའི་ཡུལ།། རི་མཐོ་ས་གཙང་གངས་རི་གཉན་གྱི་ཡུལ།། བསིལ་ལ་མཛེས་པ་ལྷ་ཡི་གཞལ་ཡས་ཁང༌།། ངོ་མཚར་རྨད་བྱུང་ཕན་བདེ་བྱུང་བའི་གཞི།། ཆུ་བོ་བཞི་འབབ་རྩི་ཤིང་ནགས་ཀྱིས་མཛེས།། འབྲུ་སྣ་ལྔ་འཁྲུངས་རིན་ཆེན་སྣ་ཚོགས་འབྱུང༌།།ཞེས་དང༌། འབྲོམ་སྟོན་རྒྱལ་བའི་འབྱུང་གནས་ཀྱིས། ཤིང་རྟའི་དབྱིབས་འདྲ་འཛམ་གླིང་གི། བྱེ་བྲག་བརྗིད་ལྡན་གངས་རིའི་བྱང༌།། ལོ་ཧི་ཏ་འགྲམ་རིན་ཆེན་ཁུངས།། ཁ་བ་ཅན་གྱི་མིང་གྲགས་ན། བློ་ཆེན་སྟོབས་ལྡན་མི་ཡུལ་ལ།། བོད་ཅེས་བྱ་བ་གནས་པའི་ཕྱིར།། ཞེས་སོགས་ཚད་མའི་ལུང་གིས་ཡང་ཡང་བསྔགས་པ་ལྟར་ཡིན་ཞིང༌། དེ་ཡང་སྟོད་མངའ་རིས་བསྐཽར་གསུམ་རྫིང་དང་འདྲ་བ། བར་དབུས་གཙང་རུ་བཞི་ཡུ་བ་འདྲ་བ། སྨད་མདོ་ཁམས་སྒང་དྲུག་ཞིང་དང་འདྲ་བ་ཞེས་མེས་དབོན་སོ་གསུམ་པ་སྲོང་བཙན་སྒམ་པོའི་སྐབས་སུ་ཁོར་ཡུག་དང་འབྲེལ་བའི་ཐ་སྙད་དེ་ལྟར་གྲགས་པ་བྱུང༌། ལྷག་པར་སྲོང་བཙན་གྱི་རིང་ལ་ས་ཁྱོན་རྒྱ་བསྐྱེད་བྱུང་བ་ལས། ཤར་གྱི་ཆང་ལེན་དང༌། ལྷོ་ཡི་བལ་ཡུལ་དང༌། ཆུ་བོ་གངྒཱ་ཚུན་ཆད། ནུབ་ཀྱྀ་ལི་ཡུལ་དང་ཀ་ཤི་སྨི་རི། བྱང་གི་སོག་པོ་སོགས་མདོར་ན་འཛམ་གླིང་སུམ་གཉིས་ས་ཁྱོན་ཡོངས་རྫོགས་བོད་ཀྱི་མངའ་ཁོངས་སུ་གྱུར་ཅིང༌། དེ་ལ་ཡང༌། ཙོང་ཁ་ལ་གྱི་ཐང་དུ་བཏགས་པའི་ཁམས། མདོ་སྨད་གཡེར་མོ་ཐང་དུ་བཏགས་པའི་ཁམས། མདོ་ཁམས་ལ་སྨར་ཁམས་ཞེས་བཏགས་པའི་ཁམས་ཏེ་ཁམས་གསུམ། རྒྱལ་མོ་རྔུལ་ཆུ་དང༌། རྫ་ཆུ། འབྲི་ཆུ། རྨ་ཆུ་སྟེ་ཆུ་བཞི། ཉང་སྨད་ཉི་མ་མདོ། སྤོ་བོ་ཆུ་མདོ། ཆབ་མདོ། སྒ་སྐྱེ་རྒུ་མདོ། དར་མདོ་སྟེ་མདོ་ལྔ༌། སྨར་ཁམས་སྒང༌། ཚ་བ་སྒང༌། འབྲི་རྫ་ཟལ་མོ་སྒང༌། མི་ཉག་ར་བ་སྒང༌། ལི་ཐང་སྤོམ་འབོར་སྒང༌། དམར་རྫ་སྒང་སྟེ་སྒང་དྲུག ཤར་རྒྱལ་མོ་རོང༌། ལྷོ་ཚ་བ་རོང༌། ནུབ་ཀོང་པོ་རོང༌། བྱང་ཨ་སྟ་རོང་སྟེ་རོང་ཆེན་བཞི་དང༌། ཉག་རོང༌། རྔོད་ཨ་ལ་རོང༌། དགུ་རོང༌། སྡེ་རོང་བཅས་རོང་ཆུང་བཞི་སྟེ་རོང་བརྒྱད། རྒྱ་ཤོད་དང༌། དཔའ་ཤོད། རྟ་ཤོད། རྔོད་ཤོད། ཡག་ཤོད། ནགས་ཤོད། ཏྲེ་ཤོད། རྨེ་ཤོད། རྒྱངས་ཤོད། དེ་ཤོད། བཅས་ཤོད་བཅུར་ཕྱེ་ཚུལ་སྔོན་གྱི་ལོ་རྒྱུས་ཡིག་ཆ་དག་ལས་གསལ་ཞིང༌། འགྲོ་བའི་མགོན་པོ་ཆོས་རྒྱལ་འཕགས་པའི་དུས་སློབ་དཔོན་ཆེན་པོ་པདྨ་སམ་བྷ་ཝས། ཧོར་སོག་འཇིགས་པའི་དམག་གིས་མཐའ་བསྐོར་ཚེ།།ཞེས་གསུངས་པའི་ལུང་བསྟན་དུས་ལ་བབ་སྟེ་ཧོར་སོག་ཇག་པ་ཁྲི་ཕྲག་མང་པོས་གངས་ཅན་པའི་བསྟན་སྲིད་ལ་ཆག་གྲུམ་ཅི་ཆེར་བྱེད་མཁན་ཀླ་ཀློའི་རྒྱལ་པོ་བློན་འཁོར་དང་བཅས་པ་རྗེ་འདིས་ནང་པར་བཙུད་དེ་ཀྱཻ༔རྡོ་རྗེའི་དབང་ཆེན་ཐེངས་གསུམ་བསྐུར་བ་ལས་བོད་ཤིང་སྒོ་ཅན་ཀུན་ཕྱག་མཚན་དུ་ཕུལ་བ་ནས། སྟོད་མངའ་རིས་ནས་སོག་ལ་སྐྱ་བོའི་བར་དབུས་གཙང་དམ་པའི་ཆོས་ཀྱི་ཆོལ་ཁ་དང༌། སོག་ལ་སྐྱ་བོ་ནས་རྨ་ཆུ་ཁུག་པ་ཡན་ཆད་ལ་མདོ་སྟོད་མགོ་ནག་མིའི་ཆོལ་ཁ། རྨ་ཆུ་ཁུག་པ་ནས་རྒྱ་མཆོད་རྟེན་དཀར་པོ་ཡན་ཆད་ལ་མདོ་སྨད་གྱི་ལི་རྟ་ཡི་ཆོལ་ཁ་གསུམ་དུ་ཕྱེས་པའི་མདོ་སྟོད་མགོ་ནག་མིའི་ཆོལ་ཁ། དེ་ལ་ཁམས་གསུམ་དུ་ཕྱེས་བའི་སྨར་ཁམས་དང་ཁད་ཉེ་བ། ཆུ་བཞི་ལས་རྫ་ཆུ་དང་རྨ་ཆུའི་བར། མདོ་ལྔར་ཕྱེ་བའི་ཆབ་མདོ་དང་སྐྱེ་མདོ་དར་མདོ་གསུམ་གྱི་བར། སྒང་དྲུག་ལས་མི་ཉག་ར་བ་སྒང་དང་འབྲི་རྫ་ཟལ་མོ་སྒང་གི་བར། རོང་བརྒྱད་ལས་ཤར་རྒྱལ་མོ་རོང་དང་ལྷོ་ཚ་བ་རོང་གི་བར། ས་ངན་ས་ཡི་མདུད་པ། ཉག་རོང་ལྕགས་ཀྱི་མདུད་པ། མགོ་ལོག་རླུང་གི་མདུད་པ། སྤོ་བོ་གངས་ཀྱི་མདུད་པ་སྟེ་ཁམས་ཀྱི་མདུད་པ་བཞིའི་དབུས་ན་གནས་པ། ཤོད་བཅུ་ལས་ཏྲེ་ཤོད་བུ་སྟོན་ཆོས་འབྱུང་སོགས་སྔོན་གྱི་ཡིག་རྙིང་དུ་མའི་ནང་ཀྲེ་ཞེས་བྲིས་པའང་སྣང༌།ཀྱི་ཁོངས། དུས་ཕྱིས་ཧོར་ཇི་གུ་གནམ་གྱི་རྒྱལ་པོའི་བུ་ལྔའི་ནང་ནས་ཆུང་བ་གུ་ཏེའི་ཚ་བོ་ཧོར་སེར་ཆེན་རྒྱལ་པོས་དབང་བསྒྱུར་བྱས་པ་ནས་ཧོར་སེར་ཞེས་གྲགས་པ་དེ་ལའང་ནང་གསེས། ཁང་སར། མ་ཟུར། བྲེ་བོ། བྲག་མགོ བེ་རི་བཅས་ཧོར་སེར་ད་ར་ཁག་ལྔ་ཡོད་པའི་ནང་ནས་མ་ཟུར་དཔོན་གྱི་ས་རིས་མདོ་ཁམས་དཀར་མཛེས་ནོར་བུའི་གླིང་ཞེས། མེས་དབོན་སྲོང་བཙན་སྒམ་པོས་བཞེས་པའི་མཐའ་འདུལ་བཞིའི་ནང་ཚན་ཀཿབྲག་ཇོ་བོ་ཞེས་བྱིན་རླབས་ཀྱི་འོད་སྣང་འབར་བ་གང་དུ་བཞུགས་པའི་ཡུལ། འགྲོ་བའི་མགོན་པོ་ཆོས་རྒྱལ་འཕགས་པའི་སྐུ་རིང་ལ་ཏྲེ་ཤོད་མཎྜལ་ཐང་དུ་རྒྱལ་བའི་བསྟན་སྲུང་ཀུན་ཀྱི་ཡང་རྗེ་དཔལ་ལྡན་གུར་གྱི་མགོན་པོའི་གཙུག་ལག་ཁང་བརྟེན་དང་རྟེན་པ་བཅས་པ་གསར་བཞེངས་མཛད་དེ་བྱིན་རླབས་ཀྱི་ཚན་ཁ་འབར་བཞིན་བཞུགས་པ། རྒྱལ་དབང་ཀརྨ་པ་དུས་གསུམ་མཁྱེན་པ་སོགས་རིས་མེད་སྐྱེས་ཆེན་དུ་མ་བསམ་བཞིན་སྲིད་པ་འཛིན་པའི་ཡུལ། ལོ་ཆེན་བཻ་རོ་ཙཱ་ན་གང་དུ་ཟུང་འཇུག་བརྙེས་པའི་གནས་ཙཱ་བདག་སྒྲུབ་ཕུག་བཅས་པའི་ཞིང་ས། དགའ་ལྡན་ཁྲི་ཐོག་དགུ་བཅུ་པ་ཆོས་རྗེ་བྱམས་པ་ཆོས་གྲགས་ཀྱིས། ཁ་བ་ཅན་ནས་གཞལ་བའི་ཤར་ཕྱོགས་ན།། མཁོ་རྒུའི་འབྱོར་པ་ལྷ་ལ་ལྟ་བའི་ཡུལ།། དཀར་མཛེས་ཞེས་བྱ་ཏྲེ་ཡི་གྲོང་ཁྱེར་ཡོད།། རྒྱལ་དང་རྒྱལ་སྲས་སེམས་དཔའ་དུ་མས་མཛེས།། ཞེས་གསུངས་པ་ལྟར། སཱ་ལའི་ནགས་དང་ཀཻ་ལ་ཤའི་ཁྱད་པར་དུ་བྱས་པས་བསིལ་ལྡན་བོད་ཀྱི་ལྗོངས་འདི་ལ་བོད་དང་བོད་ཆེན་པོ་ཞེས་གཉིས་སུ་ཕྱེས་པའི་ཕྱི་མ་ཤར་ཕྱོགས་ནོར་འཛིན་གྱི་གཞི་ལག་མཐིལ་ལྟར་མཉམ་ཞིང་ཡངས་པ་ལ་སྤང་ལྗང་དང་མེ་ཏོག་སྣ་ཚོགས་པས་བཀྲ་བ་རྒྱ་བོད་ཀྱི་སྐྱེ་བོའི་ཚོགས་མང་པོའི་འགྲུལ་ལམ་པ་ཏྲའི་རིས་ལྟར་བཀྲ་བ། ཤར་ཕྱོགས་སུ་སློབ་དཔོན་པདྨ་སམ་བྷ་ཝའི་དམ་ཚིག་གི་གནའ་ཆུ་རེག་ཅིང༌། འཛམ་གླིང་སེང་ཆེན་ནོར་བུ་དགྲ་འདུལ་གྱིས་དཀར་མོ་ནས་ཀྱི་གཡང་སྒམ་གནང་བའི་འབྲུ་རིགས་སྣ་ལྔའི་ནོར་ལྷ། དབང་ཕྱོགས་ཏྲེ་ཤོད་འཛིན་མའི་ཁུལ་ཀྱི་མགོ་བོའི་དགྲ་ལྷ་ཤར་ཕྱོགས་ཁ་བ་ལང་རིའི་ཕོ་བྲང་སྲིད་པ་ཆགས་པའི་གངས་དཀར་གྱི་ལ་ཐོད་འཆང་བས་ཉི་ཟླའི་བགྲོད་ལམ་དུ་བསྙེགས་པ་ཞི་བའི་ལས་ཀྱི་སྒོ་དང་མཐུན་པ། ལྷོ་རུ་གྲུ་གསུམ་རྫ་རི་གྲི་སོ་འདྲ་བ་མ་རྒྱུད་ཀུན་གྱི་རྒྱལ་པཽ་ཡི་དམ་འཁོར་ལོ་སོྡམ་པའི་གནས་རི་བདེ་མཆོག་ཕོ་བྲང་མཐུ་རྩལ་ནུས་པའི་ཏིང་འཛིན་ལ་དབང་བསྒྱུར་བའི་རྣལ་འབྱོར་པས་དྲག་པོའི་གཏོར་ཟོར་གྱེན་དུ་སློང་འདྲའི་རྩེ་མོ་གནམ་གྱི་ལྟོ་བར་ཟུག་ཅིང༌། སྨུག་སྤྲིན་དང་འདབ་ཆགས་དག་གིས་སྐེད་པར་ལྡེང་བ་དྲག་པོའི་ལས་ཀྱི་སྒོ་དང་མཐུན་པ། ནུབ་ཕྱོགས་སུ་རི་བོ་དར་གྱི་ཡོལ་བ་བྲེས་པའམ་འདབ་ཆགས་མཁའ་ལྡིང་གིས་གཤོག་པ་བརྐྱངས་པ་དང་འདྲ་བས་ཁད་ཀྱིས་བསྐོར་བ་དབང་གི་ལས་དང་མཐུན་པ། བྱང་ཕྱོགས་སུ་ཧོར་ཁོག་ལུགས་གཉིས་སྐྱོང་བའི་ལྷ་གཅིག་ཧོར་ཕྲུག་དགྲ་ལྷ་འོད་ལྡན་དཀར་པོ་གང་ན་གནས་པའི་རི་རྒྱུད་མེ་ཏོག་དང་རྩི་ཤིང་སྣ་ཚོགས་ཀྱིས་ཚོམ་བུ་བཀྲ་བ་རྨ་བྱའི་སྒྲོ་ཐུལ་དང་འདྲ་བས་ཚེ་དང་བསོད་ནམས་རྒྱས་པའི་ལས་དང་མཐུན་པ་སྟེ། ཞི་རྒྱས་དབང་དྲག་གི་ལས་བཞི་ལྷུན་གྱིས་གྲུབ་པའི་དགེ་མཚན་གསལ་བ། ཤར་ངོས་ནས་ཆུ་བོ་གནམ་ཟླ་ཡར་འབབ་དར་དཀར་རླུང་གིས་བསྐྱོད་པ་ལྟར་འཕྱོ་བ། གཡས་ཕྱོགས་ནས་རྫ་སྟོད་ག་ཡུས་མགོའི་གནས་སྲུང་རྫ་ཉིན་རྡོ་རྗེ་རྟིང་དཀར་ལས་འབབ་པའི་རྫ་ཆུ་གཙང་ཆབ་སྔོན་མོ་དལ་གྱིས་བསྐོར་ནས་འབབ་པ། ཕྱོགས་བཞིའི་ཁྱོན་ཀུན་འབྲུ་སྣ་ལྔའི་སྙེ་མ་གཡུར་དུ་ཟ་བའི་ཞིང་ས་གཤིན་པ། གནམ་ལ་འཁོར་ལོ་རྩེ་དགུ་དང༌། བར་ལ་བཀྲ་ཤིས་རྟགས་བརྒྱད། ས་ལ་པདྨ་འདབ་བརྒྱད་ཀྱྀ་མཚན་དོན་བཀྲ་བ། ལྷག་པར་ཇི་སྐད་དུ། ཁང་ས་ཞིང་ས་ས་ཡི་དགེ ། འཐུང་ཆུ་ཞིང་ཆུ་ཆུ་ཡི་དགེ ། གམ་འབྲོག་རྒྱངས་འབྲོག་རྩྭ་ཡི་དགེ ། ཁང་ཤིང་བུད་ཤིང་ཤིང་གི་དགེ ། ཁང་རྡོ་འཐག་རྡོ་རྡཽ་ཡི་དགེ །ཞེས་པ་ལྟར། དགེ་བཅུ་གཡང་དུ་འཁྱིལ་བའི་ཞིང་ཁམས། དཀར་མཛེས་གྲོང་ཁྱེར་གང་དུ་ཆགས་པའི་ཤར་ཕྱོགས་རྫོང་ཀླུ་ནང་ཞེས་གྲགས་པའི་གྲོང་གསེབ་དེ་ནས་རྫོང་ཀླུ་ནང་ཚང་གི་རིགས་སྙུག་བུ་མོ་ཞིག་གང་དུ་གནས་ལ་སོང་བའི་རྗེས་སུ་ཁྱིམ་དུ་གནས་པའི་ཀླུ་མོ་ཞིག་ཀྱང་སོང་བ་ལས་གནས་དེར་ཆུ་མིག་གཅིག་སྦྱིན་པར་བྱས་པས་ཀླུ་སྦྱིན་ཞེས་ཐོགས་པ་དེ་ནའོ།། བདག་ཉིད་ཆེན་པོ་འདི་ཉིད་གང་ལས་འཁྲུངས་པའི་རིགས་རུས་ཆོ་འབྲང་ནི། ཇི་སྐད་དུ་ཁྲི་བརྒྱད་སྟོང་པ་ལས། དེ་ལ་བྱང་ཆུབ་སེམས་དཔའ་སེམས་དཔའ་ཆེན་པོའི་རིགས་ཕུན་སུམ་ཚོགས་པ་གང་ཞེ་ན། བྱང་ཆུབ་སེམས་དཔའ་སེམས་དཔའ་ཆེན་པོ་རིགས་ཆེན་པོ་དག་ཏུ་སྐྱེ་བ་སྟེ། དེ་ནི་བྱང་ཆབ་སེམས་དཔའ་སེམས་དཔའ་ཆེན་པོ་རྣམས་ཀྱི་རིགས་ཕུན་སུམ་ཚོགས་པ་ཡིན་ནོ།། དེ་ལ་བྱང་ཆུབ་སེམས་དཔའ་སེམས་དཔའ་ཆེན་པོའི་ཆོ་རིགས་ཕུན་སུམ་ཚོགས་པ་གང་ཞེ་ན། བྱང་ཆུབ་སེམས་དཔའ་སེམས་དཔའ་ཆེན་པོ་རྒྱལ་རིགས་ཤིང་སཱ་ལ་ཆེན་པོ་ལྟ་བུ་དག་དང༌། བྲམ་ཟེ་རིགས་ཤིང་སཱ་ལ་ཆེན་པོ་ལྟ་བུ་དག་ཏུ་སྐྱེ་བ་སྟེ། དེ་ནི་བྱང་ཆུབ་སེམས་དཔའ་སེམས་དཔའ་ཆེན་པོ་ཆོ་རིགས་ཕུན་སུམ་ཚོགས་པ་ཡིན་ནོ།། དེ་ལ་བྱང་ཆུབ་སེམས་དཔའ་སེམས་དཔའ་ཆེན་པོའི་རུས་ཕུན་སུམ་ཚོགས་པ་གང་ཞེ་ན། རིགས་གང་ལས་སྔོན་གྱི་བྱང་ཆུབ་སེམས་དཔའ་སམས་དཔའ་ཆེན་པོ་དག་བྱུང་བ་གྱུར་ཏེ། དེ་ནི་བྱང་ཆུབ་སེམས་དཔའ་སེམས་དཔའ་ཆེན་པོའི་རུས་ཕུན་སུམ་ཚོགས་པ་ཡིན་ནོ།།ཞེས་གསུངས་པ་ལྟར། དེང་གི་མཁས་པ་ཁ་ཅིག་གི་བཤད་སྲོལ་ལྟར་བྱས་ན་འཛམ་གླིང་ཟླུམ་པོ་འདིའི་སྟེང་གི་མིའི་འགྲོ་བ་ཡོངས་ཀྱི་སྐྱེ་ཁུངས། ལང་ཀར་གཤེགས་པའི་མདོ་དང༌། ལྷ་མོ་དྲི་མ་མེད་པ། དཀོན་མཆོག་འབང་ཀྱི་སྐྱེས་རབས་སོགས་ལས་འབྱུང་བ་བཞིན། འཕགས་མཆོག་འཇིག་རྟེན་དབང་ཕྱུག་གི་རྣམ་འཕྲུལ་སྤྲེལ་བྱང་ཆུབ་སེམས་དཔའ་དང༌། རྒྱལ་ཀུན་ཡུམ་གཅིག་ཨརྱཱ་ཏ་རེའི་རྣམ་འཕྲུལ་བྲག་སྲིན་མོ་གཉིས་ལས་ཆད་དེ།  ཇི་སྐད་དུ། དགའ་འབྲུ་གདོང་གསུམ་དབྲ་དང་བཞི། ། དབའ་ཟླ་གཉིས་ཏེ་རྩ་བ་དྲུག། རྒྱ་བོད་ཧོར་གསུམ་འཇང་དང་བཞི། ། འདོན་གིང་རི་གཉིས་ཏེ་ཡལ་འདབ་དྲུག ། རུས་ཆེན་རེ་ལ་གཏམ་རྒྱུད་རེ། ། ཞེས་བོད་རྒྱ་ཧོར་གསུམ་གྱི་ས་ཁྱོན་འདིར་རྩ་བ་ཆེ་བཞི་ཆུང་གཉིས་བསྡོམས་པའི་དྲུག་ལས། ཡལ་འདབ་ཆེ་བཞི་ཆུང་གཉིས་སྣོན་པས་དྲུག་ཏུ་བཤད་སྲོལ་ཡོད་པ་དེའི་ནང་ནས། ཆེ་བཙན་འགྲན་མེད་འབྲི། ། ཆེ་རྒྱུད་སྨུག་པོ་ལྡོང༌། ། མཁས་པའི་འབྱུང་ཁུངས་སྒ། ། དམུ་ཆ་སྒ་ཡི་རྒྱུད་འདི་ལྟོང་དང་དོན་འདྲ སྣ་མང་སེ་ཆུང་དབྲ། ། ནུ་བོ་དབས་ཟླ་སྟག་གཟིག་འཇིང་བསྣོལ། ། ཞེས་གྲགས་པའི་ནང་ནས་ཆེ་བཙན་འགྲན་མེད་འབྲུ་ཡི་གདུང་ལས་ཏྲེ་ཤོད་ཀྱི་མི་རྒྱུད་འདི་ཉིད་ཆད་པ་ཡིན་ཏེ། དེ་ཡང༌། འབྲུ་ཡིས་འབྲི་མོ་ཁྲོམ་ཁྲོམ་ཐོབ། །ཞེས་ཁྲི་དོ་ཆེན་མོའི་བུ་གསུམ་པ་ཨ་ལྕགས་འབྲུ་ལ་འབྲི་མོ་ཁྲོམ་ཁྲོམ་ཞེས་པའི་ས་ཆ་དེ་ཐོབ། འབྲུ་རིགས་ལ་དབྱེ་ན་རྒྱ་བོད་ཡིག་ཚང་མཁས་པ་དགའ་བྱེད་ལས། ཁྲི་ཟམ་འབྲུ་ཡི་ཆེ་དྲུག་དེ། ། ཤར་ན་གྱི་དང་རོང་པོ་གཉིས། ། ལྷོ་ན་བེ་དང་རི་ཐོ་གཉིས། ། སྨད་ན་འབྱོམ་དང་ངོ་ཀྲོ་གཉིས། ། ཆེ་དྲུག་བཙན་གྱི་བཙུན་དྲུག་དེ། ། སྤས་དང་སྤོས་དང་ཚ་ཁྲོམ་གསུམ། ། ཞུག་པ་སྟོང་ཉེ་ཉེ་སྒ་གསུམ། ། ཆེ་བཙུན་སྤེལ་མ་བཅུ་གཉིས་ཡིན། ། ཞེས་པ་ལྟར་ཤར་ན་གྱི་དང་རོང་པོ་གཉིས། ལྷོ་ན་བེ་དང་རི་ཐོ་གཉིས། སྨད་ན་འབྱོམ་དང་ངོ་ཀྲོ་གཉིས་ཏེ་ཁྲི་ཟམ་འབྲུ་ཡི་ཆེ་དྲུག་དང༌། སྤས་ དང་སྤོས་དང་ཚ་ཁྲོམ་དང་གསུམ། ཞུག་པ་སྟོང་ཉེ་ཉེ་སྒ་དང་གསུམ་སྟེ་ཆེ་དྲུག་བཙན་གྱི་བཙུན་དྲུག་བསྡོམས་པས་ཆེ་བཙུན་སྤེལ་མ་བཅུ་གཉིས་ཡིན་ཚུལ་གྲགས་པ་དང༌། ཡང་སྟོང་ལས་གྱེས་པའི་རྗེ་བཞི་དང་ཁོལ་བརྒྱད་ནི། ཅོག་ས་རྗེ་དང༌། ཆང་རྗེ་ཐོད་དཀར་རྗེ། ཏེ་ཅོག་ཉལ་པོ་རྗེ། སྙགས་རྗེ་ཐོག་སྒམ་རྗེ་སྟེ་རྗེ་བཞི་དང༌། དམར་དང༌། མར་མར། སྙལ། སྙལ་དབེན། རྔོག ཕྲོག  རོག སྦས་ཏེ་ཁོལ་བརྒྱད་དོ། ། ཞེས་བགྲངས་པའང་སྙང་ལ། སྟོང་དང་འབྲུ་གཉིས་ནི་དོན་གཅིག་ཏུ་སེམས་སོ། ། ཨ་ལྕགས་འབྲུ་ཡི་གདུང་རབས་དེ་དག་གི་ནང་ནས། འགྲུ་རྗེ་ལྷ་བུ་ཐོད་དཀར་གྱི་གདུང་སྲས་འབྲུ་ཉི་མ་དཀར་ནག་ཁྲ་ཞེས་གྲགས་པ་བྱུང༌། འབྲུ་བུ་དཀར་ནག་ཁྲ་གསུམ་ལས་འབྲུ་ཉི་མ་དཀར་པོའི་གདུང་ལས་ཏྲེ་ཡི་མི་རྒྱུད་འདི་ཉིད་ཆད་པ་ཡིན་ཏེ་ཏྲེ་རབས་ལས། འབྲུ་རྗེ་ཉི་མ་དྲི་མེད་ལས། ། རྒྱལ་རབས་དགུ་བཅུ་གོ་བརྒྱད་འཕེལ། ། ཕྱེད་དེ་ལྷ་ཡི་གདུང་རྒྱུད་ཡིན། ། ཞེས་འབྱུང་བ་ལྟར་འབྲུ་རྗེ་ཉི་མ་དྲི་མེད་དམ་དྲི་མེད་་དཀར་པོ་ལས་ཆད་པའི་འབྲི་ཡི་རྒྱལ་རབས་དགུ་བཅུ་གོ་བརྒྱད་བྱུང་བ་ཡིན་ལ། དེ་ཡང་འབྲུ་རྗེ་ཉི་མ་དཀར་པོ་འམ་ཉི་མ་དྲི་མེད་ལ་སྲས་གསུམ་བྱུང་བའི་ཆེ་བ་ལ་དཔའ་བོ་སོ་གད། འབྲིང་བ་ལ་ཡ་གད། ཆུང་བ་ལ་མ་གད་ཞེས་བཏགས། འབྲི་བུ་གསུམ་ལས་ཆེ་བ་སོ་གད་ནི་ཏྲེ་རབས་ལས། སྲས་ཆེ་བའི་རིགས་ལ་སྐྱུར་ར་བྱུང༌། ། འདན་སྟོད་བྲག་རྩ་སྐྱུ་རས་བཟུང༌། ། སྐྱུ་ར་མི་འགྱུར་འབྲུ་ཞིག་ཡིན། ། བྲག་རྩ་མི་འགྱུར་གནས་ཤིག་ཡིན། ། འབྲིང་པོའི་བུ་ལ་གོ་བོ་བྱུང༌། ། བྱང་ཁྲི་ལམ་སྐྱ་མོ་གོ་བས་བཟུང༌། ། གོ་རྗེ་དཀར་པོ་འབྲུ་ཞིག་ཡིན། ། ཁྲི་ལམ་མི་འགྱུར་གནས་ཤིག་ཡིན། ། ཆུང་བའི་རིགས་ལ་ཏྲེ་བོ་བྱུང༌། ། ཏྲེ་མ་ཐང་ཚོང་འདུས་ཏྲེ་བོས་བཟུང༌། ། ཏྲེ་རྗེ་སེ་བོ་འབྲུ་ཞིག་ཡིན། ། ཚོང་འདུས་མི་འགྱུར་གནས་ཤིག་ཡིན། ། ཞེས་འབྱུང་བ་ལྟར་འབྲུ་ཉི་མ་དཀར་པོའི་བུ་ཆུང་བ་མ་གད་རིགས་ལ། བུ་ཏྲེ་རྗེ་སེ་བོ་ཞེས་བྱ་བ་བྱུང༌། དེ་ཆེར་སྐྱེས་པ་དང་ཏྲེ་མ་ཐང་ཚང་འདུས་ཏེ། མཎྜལ་ཐང་ངམ་དེང་སང་སྡེ་མགོན་པོ་ཡོད་སའི་ས་ཁུལ་དེ་ཉིད་ལྟེ་བར་བྱས་ནས་ད་ལྟའི་བྲག་མགོ་རྫོང་ཁོངས་བྲེ་བོ་ཏྲེ་བོ་ཡན་ཆད་བུ་ཏྲེ་བོས་ཡོངས་སུ་བཟུང༌། དེ་ལྟར་བཟུང་མཁན་ཏྲེ་རྗེ་སེ་བོ་ནི་འབྲུ་ཡི་རིགས་ཀྱི་ནང་ཚན་ཞིག་ཡིན། ཚོང་འདུས་ནི་སྐབས་དེར་ས་ཁུལ་དེ་ཕྱོགས་ཀྱི་སྟོད་སྨོད་ཡུལ་མི་ཀུན་གྱིས་ཉོ་ཚོང་བྱེད་པའི་ཁྲོམ་ར་ཆེ་ཤས་དེ་ཡིན་པས། ཚོང་འདུས་ཞེས་འབོད་ཅིང་དོན་ནི་མཎྜལ་ཐང་ད་ལྟ་ང་ཚོའི་ཁ་སྐད་ལ་རྨ་ར་ཐང་སྟེ་ཐང་དེའི་ཐང་མགོ་ན་སོག་པོའི་དབང་བསྒྱུར་སྐབས་སྡེ་མགོན་པོ་བཞེས་ཚུལ་སྡེ་མགོན་པོ་དཀར་ཆགས་ན་གསལ་ཞིང༌། ཏྲེ་མཎྜལ་ཐང་དུ་ས་སྐྱའི་གདུང་སྲས་ངྷརྨ་པཱ་ལ་རཀྵི་ཏཱ་ཞི་བར་གཤེགས་ཚུལ་བདག་ཆེན་ཨ་མེས་པའི་ས་སྐྱའི་གདུང་རབས་རིན་ཆེན་དབང་མཛོད་སོགས་ན་གསལ། ཏྲེ་ཞེས་པའི་ས་མིང་ནི་ཏྲེ་རྗེ་སེ་བོ་འདིས་ས་གནས་དབང་བསྒྱུར་བྱས་པ་ནས་དབང་བསྒྱུར་བྱེད་མཁན་གྱི་མིའི་མིང་ས་གནས་ལ་བཏགས། ཏྲེ་དང་དབང་བསྒྱུར་བྱེད་པོ་ལ་བདག་སྒྲ་སྦྱར་བས་ཏྲེ་བོ་ཞེས་གྲུབ་པའམ། ཡང་ན་ཏྲེ་རྗེ་སེ་བོ་ཞེས་པས་དབང་བསྒྱུར་བྱས་པས་བསྡུས་མིང་ལ་ཏྲེ་བོ་ཞེས་འབོད་པ་ཡིན་ཟེར་ན་རིགས་པའི་ལམ་དང་འགལ་བ་མེད་ཅིང་ལུང་གི་ཁུངས་ནི་གོང་ལྟར་རོ། །དེས་ན་རང་རེ་ཡུལ་ལུང་ལ་ཏྲེ་བོ་ཞེས་པའི་མིང་འདི་གནམ་སྔོན་པོའི་འོག་ས་སྐྱ་མའི་གོང་འདིར་ཐོག་མ་འབྱུང་ས་དེ་འདི་ནས་ཡིན་ལ། དེའི་ཡར་སྔོན་དུ་མི་མེད་ལུང་སྟོང་ཡིན་མིན་མི་ཤེས་ཀྱང༌། རྫ་ཉིན་རྡོ་རྗེ་རྟིང་དཀར་ནས་ཉག་ཆུ་སྔོན་མོའི་ཁུག་སོ་བར་ས་ཁུལ་གཅིག་གྱུར་གྱི་ལུང་རྒྱུགས་པའི་དཔོན་རབས་དང་སྡེ་རབས་ནི་མེད་པ་འདྲ། མདོར་ན་ས་དགེ་རྙྀང་གསུམ་དང་བཀའ་འབྲུག་བོན་གསུམ་གྱི་ཆོས་འབྱུང་དང༌། བོན་འབྱུང་ཁག །ལྡོང་གི་རུས་མཛོད་སོགས་དེབ་གཏེར་དང་ཡིག་ཚང་འདྲ་མིན་སྙ་ཚོགས་ཀྱི་ནང་དུ་ཏྲེ་དང་ཀྲེ་ཏྲེ་སོགས་ཅི་རིགས་སྙ་ཚོགས་ཀྱི་ཡིག་གཟུགས་ཐོག་ནས་ཡུལ་ལུང་འདིའི་མིང་བྲིས་འདུག་པ་མཐོང་མོད། མིང་གི་བརྗོད་གཞི་འདི་ནས་ཆད་པའི་ས་ཁུལ་འདིར་བོད་བཙན་པོ་རིམ་བྱོན་གྱི་སྐབས་དང༌། རྒྱལ་ཁབ་སིལ་མ་འཐོར་བའི་སྐབས་དང༌། ཧོར་གྱིས་དབང་བསྒྱུར་བྱས་པའི་སྐབས། ཕག་རི་གཙང་གསུམ་གྱི་སྐབས། དགའ་ལྡན་ཕོ་བྲང་པའི་སྐབས་སོགས་སུ་རྦ་རླབས་སྟེང་གི་མཚོ་གྲུ་དང༌། རླུང་འཚུབས་ཁྲོད་ཀྱི་ཤིང་ལོ་བཞིན་ཆགས་འཇིག་འདུ་བྲལ་ངེས་མེད་སྙ་ཚོགས་བྱུང་བ། དཔེར་ན་བསྐལ་པ་ཡ་ཐོག་གི་སྐབས། ཏྲེ་ཉིན་སྲིབ་ཕུ་ཤོད་མདོ་དང་ལྔར་ཕྱེ་བ་དང༌། བོད་སིལ་བུའི་སྐབས་འབྲུའི་དབང་བསྒྱུར་གྱི་ནུས་པ་རྫོགས་ཏེ་དབྲ་རིགས་དཔོན་གྱིས་དབང་བསྒྱུར་བྱས་པ། ཧོར་གྱིས་དབང་བསྒྱུར་སྐབས་སྲིད་དབང་གི་རྟེན་གཞི་ཧོར་རིགས་ཀྱི་ལག་ཏུ་ཤོར་བ་ནས་ད་ར་ཁག་གསུམ་དང་ལྔ་དང་བདུན་སོགས་སུ་གྱེས་པ་དང༌། དོན་ཚན་བཅུ་བདུན་བཞག་པའི་རྗེས། རྒྱ་ནག་གི་ལུགས་ཀྱི་རྫོང་ཁག་དུ་མར་ཁག་བགོས་བྱས་པ་སོགས་ཀྱི་ཤིང་བརྒྱའི་རྩ་བ་དང་ཆུ་བརྒྱའི་འབྱུང་ཁུངས། ཆུ་མགོ་གངས་དང་ཆོས་མགོ་སངས་རྒྱས་ལ་ཐུག་པའི་དཔེ་ལྟར། ཏྲེ་ཡི་ཁུངས་གཏུགས་ས་ནི་འབྲུ་ཉི་མ་དཀར་པོ་འམ་འབྲུ་རྗེ་ཉི་མ་དྲི་མེད་ཀྱི་བུ་ཆུང་བ་མ་གད་ཀྱི་སྲས་ཏྲེ་རྗེ་སེ་བོ་ལ་ཐུག་པ་ཡིན། ཡུལ་ལུང་འདི་དག་རྗེ་འདིས་དབང་བསྒྱུར་བྱས་པ་ནས་ད་ལྟའི་བར་ཡུལ་ལུང་སྤྱིའི་མིང་ལ་ཏྲེ་ཞེས་པའི་མིང་འདི། ཏྲེ་བོ་ལུང་པར་ཆགས་འཇིག་འདྲ་མིན་བྱུང་ན། སྟག་ཤི་ནའང་རི་མོ་མི་ཡལ་བ་དང༌། མཆོད་རྟེན་མགོ་མཇུག་སློག་ནའང་བང་རིམ་སྐེད་པར་བསྡད་པའི་དཔེ་ལྟར་ད་ལྟའི་བར་དུ་ལུས་ཡོད། ཏྲེ་རབས་ལས། ཆུང་བའི་རིགས་ལ་ཏྲེ་བོ་བྱུང༌། ། ཏྲེ་མ་ཐང་ཚོང་འདུས་ཏྲེ་བོས་བཟུང༌། ། ཏྲེ་རྗེ་སེ་བོ་འབྲུ་ཞིག་ཡིན། ། ཚོང་འདུས་མི་འགྱུར་གནས་ཤིག་ཡིན། ། ཞེས་གོང་དུ་བགྲངས་པ་ལྟར་འབྲུ་རྗེ་ཉི་མ་དྲི་མེད་ཀྱི་བུ་ཆུང་བ་མ་གད་ཀྱི་སྲས་སུ་འཁྲུངས། ཆུང་ངུའི་མིང་ལ་སེ་བོ་བཏགས་ན་སོན་པ་དང་རང་གི་ཡབ་མེས་ཀྱི་རིགས་བསྙེགས་ཏེ་དཔའ་མཛངས་རྟུལ་ཕོད་གཞན་དྲིང་མི་འཇོག་པས་ཏྲེ་མ་ཐང་ཚང་འདུས་མཎྜལ་ཐང་གྱི་ས་རིས་བཟུང་ནས་ས་གནས་དེའི་མི་རྒྱུ་ཟོག་གསུམ་ལ་དབང་བསྒྱུར་བྱས་པས་ཏྲེ་རྗེ་ཞེས་གྲགས་པ་བྱུང་ཏྲེ་ཡི་རྗེ་བོ་གྱུར་པ་དང་མིང་ལ་སེ་བོ་བཏགས་པས། དེ་གཉིས་གཅིག་ཏུ་སྒྲིལ་ཏེ་ཏྲེ་རྗེ་སེ་བོ་ཞེས་འབད། ད་ལྟའི་དཀར་མཛེས་ཁུལ་དང་ཏྲེ་བོ་ད་ལྟ་ལྕག་རི་དགོན་པ་ཡོད་ས་དེ་ཡིན་བཅས་ལ་ལུང་རྒྱུགས་ཏྲེ་བོ་དཔོན་རབས་ཀྱི་ཐོག་མ་འདི་ནས་བྱུང༌། དེ་ནས་རིམ་པར་བཞིན་ཏྲེ་རབས་ལས། འབྲུ་ཏྲེ་བོ་སྟག་གི་བྱ་རོག་དང༌། ། མཛེས་པ་ཕྱི་མི་རི་མོ་དང༌། ། མོན་པ་མཆེ་སྡེར་ཡ་མེད་དང༌། ། བཙུན་པ་ཏྲེ་བོ་སྟག་དམར་བཞི། ། གནས་མཎྜལ་ཐང་དུ་འཛོམས་པ་ཡིན། ། རྒྱལ་པོའི་དུས་ཀྱི་ལས་ཀ་ལ། ། ཡུལ་ཆེན་སྐྱོང་བའི་བདག་པོ་ཡིན། ། རྒོད་པོ་བརྟུལ་པའི་གཤེད་མ་ཡིན། ། ཉམ་ཆུང་སྐྱོང་བའི་ཕ་མ་ཡིན། ། གནམ་ལྷ་ཆོས་དཀར་པོའི་གཞུང་ཤིང་ཡིན། ། ཏྲེ་ཉིན་ལ་མི་ཡི་ཚོགས་པ་ཡིན། ། སྲིབ་ལ་ནོར་གྱི་གཏེར་མཛོད་ཡིན། ། ས་མཐོ་མཁར་གྱི་ཁ་བད་མཐོ། ། ཕུ་ལ་འབྲོག་རུ་འཛོམས་ས་ཡིན། ། ཤོད་ལ་འབྲུ་དྲུག་སྨིན་ས་ཡིན། ། གནས་མཎྜལ་ཚོང་འདུས་སྤྱད་ས་ཡིན། ། སྐད་རིགས་མི་གཅིག་སྙ་དགུ་འཚོགས། ། ཏྲེ་རབས་ཁ་ཁྲིམས་ཀྱི་གནས་གཞི་ལ། ། ལས་ཀ་ཐོབ་པའི་མི་གསུམ་བྱུང༌། ། ཏྲེ་བོ་ཐང་ཆེན་ཨ་འབན་དེ། ། ཁྲིམས་ར་བཅུ་ཡི་མགོ་གནོན་ཡིན། ། ཁྲི་དཔོན་ཉི་མ་དཀར་ལེབ་དེ། ། རུ་བཞི་དམག་གི་དཔུང་གནོན་ཡིན། ། སྤྱི་ཕུད་འཁོར་ལོ་བཟང་པོ་དེ། ། གནམ་བསྐོས་རྒྱལ་པོའི་ནང་བློན་ཡིན། ། འབྲི་ཏྲེ་བོ་དགྲ་བླའི་མི་བདུན་ལ། ། གསེར་ཕྲེང་པོ་ཏི་བཅུ་གསུམ་ཡོད། ། ཅེས་འབྱུང་བ་ལྟར་དཔོན་རབས་དང་མི་རབས་རིམ་པར་བྱུང་ཞིང། དེ་དག་ཇི་ལྟར་བྱུང་ཚུལ་ཅུང་ཟད་རྒྱས་པ་ནི་ཁོ་བོས་ཏྲེ་རབས་བཀྲ་ཤིས་གཡས་སུ་འཁྱིལ་བའི་དུང་སྒྲར་བཀོད་ཡོད་པ་དེར་གཟིགས་དགོས། བོད་སིལ་བུའི་དུས་རབས་སྐབས། དབྲ་པ་དཔོན་རབས་རིམ་བྱུང་གིས་བོན་སྲིད་ཟུང་དུ་འབྲེལ་བའི་ཆབ་སྲིད་ཀྱི་གདུག་དཀར་སྡེ་བཞི་ སྲིད་ཀྱི་རྩིབས་མའི་ཁོ་ལག་ཡངས་པོས་སྡེ་འདིའི་མངའ་རིས་སུ་གཏོགས་པའི་ཁོལ་འབངས་ཀུན་ཀྱང་རྫོགས་ལྡན་ཞི་བསིལ་གྱི་དཔལ་ལ་སྤྱོད་བཞིན་མཆིས་པར་མངོན་ཏེ། སྐབས་དེར་སྡེ་འདིའི་ཡུལ་མིང་ལ་དབྲ་པ་དང༌། མཆོད་པའི་རྟེན་གྱི་དགོན་སྡེ་ལ་དབྲ་དགོན། སྡེ་འབངས་སྐྱོང་བའི་རྒྱལ་ པོ་ལ་དབྲ་པ་དཔོན་ཞེས་ཡོངས་གྲགས་སུ་འདོགས་པ་ལས་སྐབས་དེའི་དཔོན་རབས་རྣམས་ནི་བོད་ཀྱི་མིའུ་གདུང་དྲུག་ལས་དབྲའི་རིགས་སུ་གཏོགས་པ་ཤིན་ཏུ་གསལ། ལོ་རྒྱུས་འགའ་ཞིག་ཏུ་སྦྲ་ཞེས་བྲིས་འདུག་པའང་བརྡ་རྙིང་པར་འབྲི་ཚུལ་གྱི་རྣམ་གྲངས་ཙམ་སྟེ་དོན་དུ་གཅིག་པ་སྣང་ངོ༌།། དུས་ཕྱིས་སྡེ་འདིའི་མངའ་རིས་ཆ་ལག་དང་བཅས་པ་ཧོར་སོག་མཐའ་དམག་གི་ལག་འོག་ཏུ་ཤོར་ནས་གདོད་མའི་དཔོན་པོ་དང་བླ་མ་གཉིས་ག་ཡིན་པ་དབྲ་པ་དཔོན་ཡུལ་གྱར་དུ་ཕེབས་པ་ནས་གཟུང་ཧོར་ཁོག་དང་ཧོར་རིགས་ཅེས་པའི་མིང་བཙན་འགེལ་བྱས་པ་དང༌། དུས་ཕྱིས་ཧོར་ཆོས་རྗེ་ལྷ་དབང་ཕྱོགས་ལས་རྣམ་པར་རྒྱལ་བས་དགེ་ལྡན་བསྟན་པའི་མཛེས་རྒྱན་བཀྲ་ཤིས་དཀར་མཛེས་དར་རྒྱལ་ནོར་བུའི་གླིང་ཕྱག་བཏབ་པ་ནས་ཡུལ་དགོན་སྡེ་གསུམ་ག་ལ༌། དེ་སྔོན་དབྲ་པ་ཞེས་པའི་གདོད་མའི་མིང་གི་མཐར་དུས་ནམ་ཡང་ལྷག་བཅས་ཀྱི་ཚིག་ཕྲད་འཇུག་ཏུ་མེད་པའི་རྫོགས་ཚིག་དང་བཞི་ཤད་ཀྱི་ཕྱག་རྒྱས་བཏབ་སྟེ་ ད་ལྟའི་ཆར་རྒྱ་དཀར་ནག་སེར་གསུམ་དང་བོད་ཆོལ་ག་གསུམ་གར་དཀར་མཛེས་ཞེས་ཡོངས་སུ་གྲགས་པ་འདིའི་ཐོག་མའི་མི་རྒྱུད་འབྲི་ཡིན་པ་དང༌། བར་དུ་དབྲ་རིགས་ཀྱིས་དབང་བསྒྱུར་བྱས་པ་འདི་ཅིས་ཀྱང་ཤེས་ཤིག དེ་ནས་དཔལ་ལྡན་ས་སྐྱའི་གདན་རབས་དང་ཕག་གྲུ རི་སྤུངས། གཙང་པ། དགའ་ལྡན་ཕོ་བྲང་པའི་བར་རིམ་པར་བརྒྱུད་པ་ལས། དཔལ་ལྡན་ས་སྐྱ་བས་ཆོས་སྲིད་དཀར་འཇམ་དར་ཡུག་གཅིག་གིས་མདོ་ཁམས་འཛིན་མའི་ཁྱོན་ཀུན་ཡོངས་སུ་ཁྱབ་པའི་སྐབས་ཏྲེ་ཤོད་མཎྜལ་ཐང་དུ་དཔལ་མགོན་གུར་གྱི་གཙུག་ལག་ཁང་བརྟེན་དང་རྟེན་པ་བཅས་པ་གསར་གཞེས་དང་འབྲེལ་ཏྲེ་ཤོད་ཁུལ་དུ་ཧོར་སོག་གི་ཤིང་སཱ་ལ་ལྟ་བུའི་རྒྱལ་རིགས་ཀྱིས་དབང་བསྒྱུར་མ་བྱསཔའི་སྔོན་དུ་ མི་རྒྱུད་འདིའི་དཔོན་རབས་ལ་ཧོར་ཀྱིས་དབང་བསྒྱུར་བྱས་པ་ནས་གཟུང༌། ཧོར་མ་གསམ་བུ། ཧོར་ནོར་འཇའ། ཧོར་ལ་རྒྱས། ཧོར་གེ་རྒྱས། ཧོར་བླ་མ་སྐྱབས། ཧོར་ནམ་མཁའ་རྒྱལ་མཚན། ཧོར་མ་ཟུར་དབང་ལུ། ཧོར་ནམ་མཁའ་བསམ་འགྲུབ། དཔོན་བཱ་ཐིན་ནོ་ཡོན། དཱ་ཧན་ནོ་ཡོན། དཔོན་བསོད་ནམས། ཆོས་མཛད་སྟོབས་ལྡན། སྲས་བསྟན་འཛིན་དབང་པོ། ནམ་མཁའ་དབང་རྒྱལ། ཚེ་དབང་རྣམ་རྒྱལ། བསོད་ནམས་དབང་རྒྱལ། བཀྲ་ཤིས་དབང་རྒྱལ་བར་བྱུང་ཞིང་འདི་ཉིད་ནང་དམེ་བྱུང་བ་ནས་མ་ཟུར་དཔོན་རབས་རྫོགས་པ་ཡིན། མ་ཟུར་དཔོན་བཱ་ཐིན་ནོ་ཡོན་གྱི་སྐབས་བུ་ཆུང་བ་རྡོ་རྗེ་རབ་བརྟན་ཟུར་དུ་ཀྱེད་པས་ཁང་སར་མ་ཟུར་གཉིས་སུ་གྱེས་པ་ལས་ཁང་སར་ནི། དཔོན་བཱ་ཐིན་ནོ་ཡོན་གྱི་སྲས་ཆུང་བ་རྡོ་རྗེ་རབ་བརྟན། དེ་ནས་ཁང་སར་བསྟན་འཛིན། རྒྱལ་མཚན་རབ་བརྟན། བསོད་ནམས་ཆོས་ལྡན། སྐལ་བཟང་དར་རྒྱས། དངོས་གྲུབ་ཕུན་ཚོགས། དབྱངས་ཅན་མཁའ་འགྲོ དངོས་གྲུབ་བསྟན་འཛིན་འཇིགས་མེད། ཁང་སར་དཔོན་མོ་བདེ་ཆེན་དབང་མོའི་བར་རིམ་པར་བྱུང་བའི་མངའ་རིས་སུ། ཇའི་སང་བཅུ་གསུམ་དང༌། མདུན་སྐོར་ཉི་ཤུ་རྩ་གཅིག  འགོ་པ་དགུ། ཤོག་པ་དགུ་ཡོད་ཅིང་དེ་དག་གི་ལོ་རྒྱུས་གཞན་ལས་ཤེས་པར་བྱ་དགོས། གོང་གསལ་མ་ཟུར་དཔོན་རབས་ཀྱི་མངའ་ཁོངས་སུ་གཏོགས་པ་ཇའི་སང་ཉེར་ལྔ། མགོ་པ་བཅུ་གཅིག ཤོག་ཀ་བཅུ་གཅིག་ཡོད་པའི་ནང་ནས་འབྲུ་མངའ་ཤོག་པ།  དེ་ལ་གྲོང་སྡེ་ཁག་འགའ་ཡོད་པ་ལས་ཀླུ་སྦྱིན་ཞེས་དེ་སྔོན་རྫོང་ཀླུ་གྲོང་ནས་རྫོང་ཀླུ་ནང་ཚང་ཞེས་རིགས་རུས་ཆོ་འབྲང་ཕུན་སུམ་ཚོགས་པའི་བུ་མོ་ཞིག་གནས་ལ་བརྫངས་པ་དང་ཁྱིམ་གཞིས་དེར་གཉུགས་མར་གནས་པའི་ཀླུ་ཞིག་ཀྱང་བུ་མོའི་རྗེས་སུ་སོང་སྟེ། གང་དུ་སོང་བའི་ཁྱིམ་དེའི་སྒོ་ན་ཆུ་མིག་ཁམས་གཙང་བ་ཞིག་ཐོན་པར་མོ་ལུང་རྩིས་གསུམ་གྱིས་བརྟགས་པས་ཆུ་མིག་དེ་གནའ་མའི་ནང་ཚང་གི་ཀླུ་ཡིས་སྦྱིན་པར་ཤེས་པ་ན། དེ་ནས་བཟུང་ཁྱིམ་དེར་ཀླུ་སྦྱིན་ཚང་དང༌། གྲོང་པ་དེར་ཀླུ་སྦྱིན་གྲོང་ཞེས་ཚིག་བླ་དྭགས་སུ་བཏགས། གྲོང་དེར་སྐྱིད་སྡུག་འགྱུར་འགྲོས་སྣ་ཚོགས་པས་དུད་ཁྱིམ་གཉིས་ལས་མེད་པར་གྱུར་ཏེ་ཏྲེ་ཤོད་མབྱྡལ་ཐང་འདབས་སུ་ཆགས་ཡོད་པ་དུས་ཕྱིས་༡༩༥༡ལོར་གུང་ཁྲན་ཏང་སྲིད་གཞུང་གིས་ས་ཁུལ་དེ་རང་དུ་གནམ་གྲུ་འབབ་ཐང་བཟོས་ནས་དུད་ཁྱིམ་འདི་གཉིས་ལེ་དབར་འགའ་ཞིག་ཆོད་པའི་བྱང་རྒྱུད་དུ་གནས་སྤོས་དགོས་བྱུང༌། རྗེ་འདི་ཉིད་འཁྲུངས་གཞིས་ཀྱི་ཁང་པ་ལྟག་ཕྱོགས་ལ་ཡོད་པ་དང་ཀླུ་སྦྱིན་དངོས་ཚང་འོག་ཏུ་ཡོད་ཅིང༌། དེ་ན་དུད་ཁྱིམ་གཉིས་ལས་མེད་སྟབས་གཅིག་ཤོས་ལ་ཀླུ་སྦྱིན་ལྟག་མ་ཞེས་སྐབས་སྟོབས་ཀྱིས་ཐོགས་སོ།།བྱུང་རིམ་འདི་ཉིད་མི་ཤེས་པའི་སློབ་མ་འགའ་ཞིག་གིས། ཀླུ་གཞི་ཞེས་བྲིས་འདུག་པ་ནི་གནས་ལུགས་མ་གོ་བས་ཐུགས་ཁག་མེད་མོད། འདྲེན་མཆོག་དམ་པ་གང་ཉིད་ལས་གསུང་རབ་བདུད་རྩིའི་དགའསྟོན་མྱོང་བཞིན་ཀླུ་སྦྱིན་དངོས་ཚང་སར་གནས་གཡར་བྱས་ཏེ་ཕལ་ཆེར་མི་ལོ་ལྔ་ཙམ་བསྡད་མྱོང་བས་ཆ་རྒྱུས་ཅི་བས་ཆེ། གོང་ཞུས་ཆུ་མིག་དེ་ཉིད་ཀླུ་སྦྱིན་དངོས་ཚང་གིས་ད་ལྟའི་བར་དུ་གསོལ་བཞིན་འཆིས་པ་མཐོང༌། དེ་ལྟར་ཀླུ་སྦྱིན་ལྟག་ཚང་ཞེས་སྐབས་སྟབས་ཀྱིས་མིང་ཐོགས་པ་འདིའི་མི་ཐོག་མིས་བརྗེས། ཤིང་ཐོག་ལོ་མས་བརྗེས་པའི་མི་རབས་དུ་མའི་རིང་ནས་ཕ་རྒྱུད་མེས་པོ་ཚུན་ཆད་དཔའ་མཛངས་རྟུལ་ཕོད་ཆེ་ཞིང༌། མ་རྒྱུད་རྣམས་རང་བཞིན་གྱིས་སྙིང་རྗེ་དང་གཏོང་ཕོད་ཆེ་བ་ཤ་སྟག་བྱུང་འདུག་སྟེ། ཁོ་བོ་རང་ལོ་ཉེརགཅིག་པའི་སྐབས་དམ་པ་གང་གི་མ་ཡུམ་ལ་དངོས་སུ་དྲི་གཏུགས་ཞུས་ཏེ་མི་རབས་གསུམ་ཚུན་ཆད་ཀྱྀ་མི་རྒྱུད་རེ་རེ་བཞིན་ཟུར་བྲིས་སུ་ཕབ་པ་ལས་སྤྱི་ཁོག་ཙམ་ཞིག་ངེས་མོད། འོན་ཀྱང་ད་ཆ་ལེ་དབར་ཁྲི་ཕྲག་གི་ཡུལ་གྱི་རྣམ་པར་བསྐལ་བས་ལག་ཏུ་རེག་ཐབས་དཀའ་བ་དང༌། བགྲང་བྱ་བཅུ་ཕྲག་ལྷག་གི་དུས་ཀྱིས་བསྐལ་བས་བརྗེད་ངོས་ཀྱི་རྐུན་པོའི་ལག་འོག་ནས་དྲན་ཤེས་ཀྱིས་མི་གསལ་བས་ཞིབ་ཏུ་འབྲི་ཐབས་མ་བྱུང་བ་ཤིན་ཏུའང་ཕོངས་མོད། དེ་ལྟ་ནའང་ཕྱིས་ནས་ལག་ཏུ་རེག་པ་ན་རྣམ་པར་ཐར་བ་འདིའི་ཟུར་རྒྱན་གྱི་ཚུལ་དུ་ཅེས་ཀྱང་སྤེལ་བར་ཞུ་ཆོག  རྗེ་འདི་ཉིད་གང་ལས་འཁྲུངས་པའི་ཡབ་ནི་བཀྲ་ཤིས་ཚེ་རིང་ཞེས་དཀོན་མཆོག་བླ་མར་འཛིན་པའི་དད་པ་བརྟན་པ། དཔའ་འཛངས་རྟུལ་ཕོད་ཀྱིས་གཞན་སྡེ་རྣམ་པར་གནན་པར་ཞུམ་པ་མེད་པ། ཕོ་རྩལ་སྣ་དགུ་ལ་མཁས་པ། རང་ཚུགས་ཐུབ་ཅིང་བཟོད་བསྲན་ཆེ་བ། འཇིག་རྟེན་སྲིད་པའི་ཚོང་དང་སོ་ནམ་ལ་མཁས་པ་སྟེ་ཡ་རབས་ཀྱི་སྤྱོད་པ་ལས་མི་འགོང་པ་དེ་ཉིད་དང༌། ཡུམ་སྤྲང་ཐར་མ་ཞེས་བླ་མ་དང་མཛའ་བོ་ལ་གུས་པ། བུད་མེད་ཀྱི་སྐྱོན་བརྒྱད་དང་བྲལ་ཞིང་མཛངས་མའི་ཡོན་ཏན་བརྒྱད་དང་ལྡན་པ། རྣམ་པར་དཀར་བའི་ལས་ལ་ངང་གིས་ཕྱོགས་པ། གཏོང་ཕོད་དང་སྙིང་རྗེ་ཆེ་བ་དེ་གཉིས་ལས་སོ།།ཁྱིམ་གྱི་འབྱོར་པ་ཆེ་ཆུང་ཡང་བརྟུལ་ཞུགས་དབང་པོ་ཤཱ་རིའི་བུས། ཧ་ཅང་ཕྱུག་པའི་ཁྱིམ་དང་ནི།། དབུལ་པའི་གནས་སུ་མི་སྐྱེ་བར།། བར་མའི་ཁྱིམ་དུ་སྐྱེ་བར་ཤོག། ཅེས་ཐུགས་སྨོན་མཛད་པ་དང་མཐུན་པར་ཧ་ཅང་ཕྱུག་པ་དང་ཧ་ཅང་དབུལ་བའི་མཐའ་གཉིས་སྤངས་པའི་འབྱོར་པ་རེམ་པ་ཞིག་ཡིན་ནོ།། ནམ་ཞིག་འཁྲུངས་པའི་དུས་ཀྱི་ཁྱད་པ་ནི། རྒྱ་ཆེར་རོལ་པའི་མདོ་ལས། དེ་ལ་བྱང་ཆུབ་སེམས་དཔའ་སེམས་དཔའ་ཆེན་པོ་དུས་རྣམ་པར་བལྟ་བ་ལ་བལྟ་ཞེ་ན།བྱང་ཆུབ་སེམས་དཔའ་ནི་ཐོག་མའི་སེམས་ཅན་འདུལ་བའི་ཚེ་མའི་མངལ་དུ་མི་འཇུག་གོ །གང་གི་ཚེ་སྐྱེ་བ་སྣང་བར་གྱུར། རྒ་བ་སྣང་བར་གྱུར། འཆི་བ་སྣང་བར་གྱུར་པ་དེའི་ཚེ་བྱང་ཆུབ་སེམས་དཔའ་མའི་མངལ་དུ་འཇུག་གོ ཞེས་གསུངས་པ་ལྟར། བྱང་སེམས་བདག་ཉིད་ཆེན་པོ་རྣམས། དུས་དང་བསྐལ་བ་བཟང་པོ་ཚེ་ལོ་ཡར་འཕེལ་གྱི་སྐབས་རྣམས་སུ་བསམ་བཞིན་སྐྱེ་བ་མི་ལེན་ཞིང༌། དེ་ལས་ལྡོག་སྟེ། སེམས་ཅན་སྙིགས་མ། དུས་སྙིགས་མ། ཉོན་མོངས་སྙིགས་ པ། ལྟ་བ་སྙིགས་མ། ཚེ་སྙིགས་མ་བཅས་སྙིགས་མ་ལྔ་བདོ་བས་སེམས་ཅན་རྣམས་བསོད་ནམས་ཆུ་བས་དམན་པའི་དུས་ངན་པ་རྣམས་སུ་བསམ་བཞིན་སྐྱེ་བ་འཛིན་པ་ནི་རྒྱལ་དང་རྒྱལ་སྲས་རྣམས་ཀྱི་ཁྲོད་ནས་ཐུགས་བསྐྱེད་ཕུལ་དུ་བྱུང་བའི་རྣམ་པར་ཐར་པ་ཡིན་པ་ནི། སངས་རྒྱས་བྱང་སེམས་ཕལ་ཆེར།།དག་ཞིང་བཤེགས་པའི་སྐབས་འདིར།།ཐུགས་རྗེ་རྒྱལ་བའི་མཛད་པ།།སྒྲུབ་མཛད་དཔལ་ལྡན་བླ་མ།།ཞེས་གསུང་པ་དང་སྒོ་མཐུན་པར། རང་ཅག་གི་འདྲེན་མཆོག་དམ་པ་འདི་ཉིད་གངས་ཅན་པའི་བསྟན་སྲིད་གཉིས་ཀ་རླུང་ཁྲོད་ཀྱི་མར་མེ་ལྟར་གཡོ་བཞིན་པའི་གཉན་འཕྲང་ཅན་གྱི་དུས་རབས། རབ་བྱུང་བཅུ་དྲུག་པའི་བགྲང་བྱ་གསུམ་པ་དཀར་པོ་ཞེས་པ་ས་སྦྲུལ་༡༩༢༩ལོར་ཡ་མཚན་པའི་ལྟས་དུ་མ་དང་བཅས་ཁྱེའུ་གཟུགས་བྱད་མཛེས་ཤིང་ལྟ་ན་སྡུག་པ། དབུ་གདུགས་ལྟར་རྒྱས་པ། དཔྲལ་པའི་དབྱིབས་སྟོན་ཀའི་ཉ་ཟླ་ལྟར་ཆེ་བ། ལྟ་བས་ཆོག་མི་ཤེས་པ་ཞིག་བཙས་པར་གྱུར་ཏེ། དེ་ཡང་སྐྱེད་མ་འདི་ཉིད་ལ་རིགས་ཀྱི་མྱུ་གུ་རྒན་པ་མགོན་པོ་སྒྲོལ་མ་ནས་རིམ་པར་བཞིན། པདྨ་ཆོས་སྐྱིད། རྗེ་དམ་པ་ཉིད། ངག་དབང་བཀྲ་ཤིས། ངག་དབང་ལྷ་ཀླུ། བློ་བཟང་སྦྱིན་པ། ཚེ་རིང་ལྷ་མཚོ། ཚེ་དབང་བཀྲ་ཤིས། བློ་བཟང་ནོར་བུ་བཅས་དགུ་བྱུང་བའི་ནང་ནས་དམ་པ་འདི་ཉྀད་གསུམ་པ་དེ་ཡིན་ནོ།། མདོ་རྒྱུད་ཚད་མའི་ལུང་གིས་ཟིན་པ་ཡི།། བསིལ་ལྡན་གངས་ཅན་རྭ་བའི་ཤར་ཕྱོགས་ན།། ཏྲེ་ཤོད་ཧོར་སེར་ད་ར་ཁག་ལྔ་ཞེས།། གྲགས་པ་སྙན་པའི་བ་དན་ཕྱོགས་ཀུན་གཡོ།། རྨད་བྱུང་གླིང་དེའི་ཁོ་ར་ཁོར་ཡུག་ཀུན།། གནམ་སྔོན་འདེགས་པའི་ཤེལ་གྱི་ཀ་བ་ལ།། རབ་དཀར་དར་གྱི་འཕྱངས་འཕྲུལ་དགོད་པ་བཞིན།། སྤྲིན་གྱིས་འཁྱུད་པའི་གངས་རི་ཕྲེང་བས་བསྐོར།། ཆུ་འཛིན་སྔོན་པོས་སྐེད་རགས་འཆང་བ་ཡི།། སྤོམ་མཐོའི་གནམ་གྱི་ཀ་བར་སྙེམས་པའི་རི།། ས་འཛིན་ཕལ་བ་གཞན་གྱིས་མི་བཞལ་བའི།། རྩ་གསུམ་ལྷ་ཚོགས་འདུས་པའི་གནས་རི་མང༌།། གཡུ་ལོའི་དྲ་བ་འཕྱངས་པའི་ནགས་ཀླུང་དང༌།། རྣོ་ལྕགས་དྲག་བརྡུངས་བྱས་འདྲའི་རྫ་རི་དང༌།། མརྒད་ཐགས་སུ་བཏགས་པའི་སྤང་རི་སོགས།། དག་པའི་ཞིང་དུ་སྙེམས་པའི་ཁོར་ཡུག་གཙང༌།། སྣ་ལྔའི་མྱུ་གུའི་ཕོན་པོ་ནི།། རྒྱ་མཚོའི་རླབས་ལྟར་འཕྱོ་བ་ཡི།། གཤིན་ལྡན་ཞིང་ས་སྣུམ་པའི་དཔྱིད།། གླིང་འདི་འབྲུ་ཡི་གཏེར་དུ་གྲགས།།